**Ministru kabineta noteikumu projekta “Grozījums Ministru kabineta 2015.gada 27.oktobra noteikumos Nr.617 “Darbības programmas “Izaugsme un nodarbinātība” 1.2.2.specifiskā atbalsta mērķa “Veicināt inovāciju ieviešanu komersantos” 1.2.2.1.pasākuma “Atbalsts nodarbināto apmācībām” pirmās projektu iesniegumu atlases kārtas īstenošanas noteikumi”” sākotnējās ietekmes novērtējuma ziņojums (anotācija)**

|  |
| --- |
| 1. **Tiesību akta projekta izstrādes nepieciešamība**
 |
| 1. | Pamatojums | Noteikumu projekts sagatavots, pamatojoties uz Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma (turpmāk- 2014.-2020.gada plānošanas perioda vadības likums) 20.panta 13.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2015.gada 27.oktobra noteikumu Nr.617 “Darbības programmas “Izaugsme un nodarbinātība” 1.2.2.specifiskā atbalsta mērķa “Veicināt inovāciju ieviešanu komersantos” 1.2.2.1.pasākuma “Atbalsts nodarbināto apmācībām” pirmās projektu iesniegumu atlases kārtas īstenošanas noteikumi”” (turpmāk - MK noteikumi Nr.617) 9.punktu atbildīgā iestāde ir Ekonomikas ministrija (turpmāk - EM), savukārt saskaņā ar 10.punktu projekta iesniedzējs ir biedrība. Saskaņā ar 2014.-2020.gada plānošanas perioda vadības likuma 12.pantu, sadarbības iestāde ir Centrālā finanšu un līgumu aģentūra (turpmāk - CFLA).2016.gada jūnijā CFLA ir noslēgusi līgumus ar finansējuma saņēmējiem (kopumā 10 biedrībām), bet projektu īstenošanas izmaksas ir attiecināmas ar projekta iesnieguma iesniegšanas brīdi CFLA, t.i., 2016.gada martu. Finansējuma saņēmēji nodrošina apmācību veikšanu ar 2016.gada jūliju un CFLA, kā arī Finanšu ministrija kā vadošā iestāde (turpmāk- Vadošā iestāde) veic pārbaudes apmācību īstenošanas vietās. Laika periodā no 2016.gada septembra līdz 2017.gada februārim CFLA un Vadošā iestāde ir veikušas 41 nepieteikto pārbaudi apmācību īstenošanas vietā, no tām 7 pārbaudes ir ar rezultātu “Ar iebildumiem” un 4 pārbaudes ir ar rezultātu “Negatīvs”, visbiežāk konstatējot, ka apmācību telpā neatrodas apmācāmie, bet tikai pasniedzējs, daļa no apmācāmajiem ierodas apmācību telpās pēc CFLA vai Vadošās iestādes pārstāvju ierašanās, un netiek ievērotas publicitātes un vizuālās identitātes prasības apmācību materiālu noformējumā. Iepriekš norādītie nepieteikto pārbaužu ietvaros konstatētie pārkāpumi liek secināt, ka veids, kādā notiek apmācību dienas organizēšana, iespējams, praktiski tām nenotiekot, ir aprobēts un nav iespēju pārbaudēs apmācību īstenošanas vietās ievākt pietiekamus pierādījumus, lai aizdomas par krāpšanu varētu pierādīt, un tiktu ierosināts kriminālprocess. 2017.gada 30.janvārī Latvijas Tirdzniecības un rūpniecības kameras (turpmāk- LTRK) telpās notika mazo un vidējo uzņēmumu padomes sēde, kurā piedalījās Vadošās iestādes pārstāvis. Tās laikā komersanti sniedza informāciju, ka apmācību programmas ietvaros apmācību sniedzēji (pasniedzēji) sazinās ar komersantiem un piedāvā iesaistīties ES līdzfinansētajā projektā, to neīstenojot, bet 70% no projekta kopējās summas atmaksājot pasniedzējam atpakaļ. Vadošā iestāde ir vērsusies pie LTRK biedriem ar aicinājumu ziņot tiesībsargājošajām iestādēm un CFLA par krāpnieciskiem gadījumiem ES fondu projektu īstenošanā.Saskaņā ar MK noteikumu Nr.617 33.1.apakšpunktu CFLA ir tiesības vienpusēji atkāpties no līguma par projekta īstenošanu, ja “finansējuma saņēmējs nepilda līgumu par projekta īstenošanu, tai skaitā […] ir iestājušies citi apstākļi, kas negatīvi ietekmē vai var ietekmēt pasākuma mērķi vai atbalsta mērķa pasākuma uzraudzības rādītāju sasniegšanu”, bet tas nesīs sekas specifiskā atbalsta mērķa īstenošanai kopumā. MK noteikumi Nr.617 neparedz tiesības finansējuma saņēmējam līgumos ar apmācību sniedzējiem ietvert noteiktas un būtiskas sankcijas, lai pie līdzīgiem nepieteikto pārbaužu konstatējumiem izbeigtu sadarbību ar apmācību sniedzēju. Tāpat MK noteikumi Nr.617 neparedz sankcijas pret apmācītajiem komersantiem, ja apmācības veicis negodprātīgs apmācību sniedzējs saskaņā ar CFLA vai Vadošās iestādes nepieteiktajās pārbaudēs konstatētajiem pārkāpumiem, jo bieži vien ES struktūrfondu projektos komersants sadarbojas ar apmācību sniedzēju. EM šī noteikumu projekta ietvaros ierosina papildināt MK noteikumus Nr.617 ar 33.1, 33.2, 33.3 punktu, nosakot tiesības finansējuma saņēmējiem vienpusēji atkāpties no līguma ar apmācību sniedzēju un paplašinot sadarbības iestādes tiesības pirmo reizi izteikt brīdinājumu negodprātīgajiem apmācību sniedzējiem un otro reizi izslēgt šos apmācību sniedzējus un apmācītos komersantus no turpmākās dalības 1.2.2.1.pasākuma “Atbalsts nodarbināto apmācībām” (turpmāk – 1.2.2.1.pasākums) projektos. |
| 3. | Projekta izstrādē iesaistītās institūcijas | EM |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1.2.2.1.pasākuma pirmās atlases kārtas mērķa grupa ir mikro, mazie, vidējie un lielie komersanti. |
| 2. | Tiesiskā regulējuma ietekme uz tautsaimniecību un administratīvo slogu | Vērtējot projektu īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne finansējuma saņēmējiem, ne gala labuma guvējiem, ne fondu vadībā iesaistītajām institūcijām. |
| 3. | Administratīvo izmaksu monetārs novērtējums | Projekts neparedz ietekmi uz administratīvo slogu. |
| 4. | Cita informācija | Nav. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām EM tās tīmekļa vietnē publicē informāciju par noteikumu projektu un par tā virzību.  |
| 2. | Sabiedrības līdzdalība projekta izstrādē | Atbilstoši normatīvo aktu prasībām EM tās tīmekļa vietnē publicē informāciju par noteikumu projektu un par tā virzību.  |
| 3. | Sabiedrības līdzdalības rezultāti | MK noteikumu projekts ir labvēlīgs 1.2.2.1.pasākuma finansējuma saņēmējam. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekta izpildē iesaistītās institūcijas | EM kā atbildīgā iestāde, CFLA kā sadarbības iestāde. |
| Projekta izpildes ietekme uz pārvaldes funkcijām institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| Cita informācija | Nav. |

**Anotācijas III, IV un V sadaļa – projekts šo jomu neskar.**

Ministru prezidenta biedrs,

ekonomikas ministrs A.Ašeradens

Vīza: Valsts sekretāra pienākumu izpildītājs,

Juridiskā departamenta direktors K.Lore

20.02.2017 09:59

824

U.Rogule-Lazdiņa

67013002, Una.Rogule-Lazdina@em.gov.lv